
Számlagyárak szerepe a nemzetközi áfacsalásban

Kulcsszavak: költségvetési csalás; karusszel csalás; fiktív számla; hiányzó kereskedő; általános forgalmi adó
Tudományos Diákköri Dolgozatom témájának kiválasztásakor azért döntöttem a nemzetközi áfacsalások és a számlagyárak mellett, mert ezen fajta bűncselekmények számos problémát jelentenek ma Magyarországon is. Továbbá foglalkoztatott az a téma, hogy mi is az a számlagyár, mi a szerepük a számlagyáraknak a nemzetközi áfacsalásokban. Valamint úgy gondolom, későbbi munkám során is tudom majd kamatoztatni a kutatásom alatt szerzett információkat.
Dolgozatomat négy fő részre tagoltam, előzetesen az adózás történetét mutatom be és kitérek a nemzetközi viszonylatokra is. Összefoglalom a vállalkozások nyilvántartási kötelezettségeit, mely egyes elemeinek a számlagyárak és a nemzetközi áfacsalás tagjai általában nem tesznek eleget. A harmadik blokkban ismertetem a számlagyárak jellemzőit és működését, valamint a nemzetközi áfacsalások típusai közül néhányat kiemelek és bemutatok, működési mechanizmusait ábrákkal szemléltetem és anonimizált jogi esetekkel értelmezem. A dolgozat elkészítése során elemeztem a 2018 és 2023 között rendelkezésemre álló bűnügyi statisztikai adatokat a Nemzeti Adó- és Vámhivatal hatáskörébe tartozó bűncselekményekről azon belül is a költségvetési csalást, illetve az áfacsalást és az erről levont következtetéseimet ismertetem.
Célom az volt, hogy dolgozatomon keresztül szemléltessem, hogy hogyan működnek a nemzetközi áfacsalások, milyen fajtái vannak, s ezzel milyen nagy károkat is tudnak okozni a költségvetésnek. Azonban a hatóság tagjai próbálnak ezen törvénytelen cselekmény ellen tenni, de bebizonyosodott, hogy van még mit tenni a „csalók elleni harcban”, melyek visszaszorítására a Tudományos Diákköri Dolgozatom végén pár megoldási javaslatot teszek.



